Participarea terţilor la judecată

Codul de procedură civilă reglementează 4 forme de participare a terţilor la judecată: o formă în care terţul intervine de bunăvoie (intervenţie voluntară) şi alte 3 forme în care una dintre părţile din procesul în curs cheamă în judecată o altă persoană străină de proces (intervenţia forţată: chemarea în judecată a altor persoane, chemarea în garanţie, arătarea titularului dreptului).


În această broşură vă vom informa cu privire la fiecare dintre aceste intervenţii a terţilor într-un proces în curs.



1. Intervenţia voluntară


După cum rezultă chiar din denumirea acesteia, intervenţia voluntară se produce în urma unei cereri a unui terţ de a interveni într-un proces pornit de alte părţi, cerere prin care acesta urmăreşte să-şi apere un drept propriu sau pentru a apăra dreptul unei părţi din acel proces.


- În cazul în care terţul invocă un drept propriu, cererea se numeşte intervenţie voluntară principală. 


- Dacă terţul apără drepturile uneia dintre părţi, intervenţia se numeşte intervenţie voluntară accesorie.


Atenţie!

În ambele cazuri, terţul trebuie să justifice un interes propriu pentru care înţelege să intervină în acel proces.


Intervenţia voluntară principală este, de fapt, o cerere de chemare în judecată îndreptată împotriva părţilor iniţiale, deci atât a reclamantului, cât şi a pârâtului.

· Să nu înţelegeţi că acest intervenient nu poate să-şi formuleze pretenţia pe cale principală formând un dosar distinct, însă el are posibilitatea de la lege de a interveni în acest fel într-un proces deja pornit. El poate să uzeze de această posibilitate pentru a preîntâmpina apariţia unor hotărâri judecătoreşti contradictorii, dar şi pentru a realiza o economie de timp şi chiar de cheltuială.

· Cererea de intervenţie voluntară principală trebuie să cuprindă aceleaşi elemente pe care trebuie să le cuprinsă orice cerere de chemare în judecată.

· Trebuie să ştiţi că intervenţia voluntară principală se poate face în faţa primei instanţe şi înainte de închiderea dezbaterilor. Justificarea acestei dispoziţii este aceea că terţul aduce în faţa instanţelor de judecată o pretenţie proprie, astfel încât tuturor părţilor trebuie să li se ofere posibilitatea dea  ataca hotărârea atât în apel, cât şi în recurs.


De la această regulă există o singură excepţie şi anume când cererea de intervenţie voluntară principală poate fi formulată în faţa instanţei de apel cu acordul părţilor.

· Pentru ca părţile din litigiu să nu fie luate prin surprindere de către această cerere de intervenţie voluntară principală, precum şi pentru a se asigura dreptul de apărare şi contradictorialitatea, cererea trebuie încuviinţată în principiu, adică trebuie verificat dacă pretenţia este susceptibilă de a se soluţiona în litigiul deja început.

· Terţul nu poate să solicite refacerea unor acte de procedură, nu poate solicita readministrarea unor probe şi nici comunicarea actelor aflate la dosar. Numai actele de procedură următoare se vor îndeplini şi faţă de acest terţ.

· Cererea de intervenţie voluntară principală se judecă o dată cu cererea principală, însă, instanţa poate dispune disjungerea dacă această cerere ar întârzia soluţionarea.




2. Intervenţia voluntară accesorie


În cazul acestei intervenţii, terţul nu invocă o pretenţie proprie şi nu urmăreşte obţinerea unei hotărâri prin care părţile iniţiale să fie condamnate faţă de el.

· 
Acest terţ, care intervine printr-o asemenea cerere, doreşte să apere drepturile uneia dintre părţile iniţiale, iar instanţa să pronunţe o soluţie în favoarea părţii pentru care a intervenit 
· Trebuie să ştiţi că acest terţ nu devine reprezentantul acelei părţi şi nici înlocuitorul ei.

· Ca regulă generală, intervenţia voluntară accesorie este admisibilă în toate materiile.

· Întrucât este o simplă apărare, cererea de intervenţie voluntară accesorie nu trebuie să cuprinsă menţiunile unei cereri de chemare în judecată, ci este suficient să fie făcută în scris şi să cuprindă arătarea instanţei, numele, adresa sau reşedinţa părţilor, ori, după caz, denumirea şi sediul lor şi ale reprezentanţilor, obiectul şi semnătura.


Această cerere poate fi făcută chiar înaintea instanţei de recurs.


Legea stabileşte că terţul din cererea de intervenţie accesorie are o poziţie subordonată părţii pe care o apără, dispunând că acesta nu poate face decât acele acte de procedură care profită părţii respective.

· Cererea de intervenţie voluntară accesorie, fiind o simplă apărare în favoarea uneia dintre părţile aflate deja în proces, se judecă întotdeauna împreună cu cererea introductivă de instanţă.




3. Chemarea în judecată a altor persoane


Această formă de atragere a terţilor în judecată presupune chemarea în judecată a altor persoane prin care una dintre părţile iniţiale solicită introducerea în proces a unei terţe persoane ce ar putea să pretindă aceleaşi drepturi ca şi reclamantul.


De regulă, interesul de a formula o cerere de chemare în judecată a altor persoane, care pot pretinde aceleaşi  drepturi ca şi reclamantul aparţine pârâtului.


Şi reclamantul are posibilitatea să formuleze o astfel de cerere întrucât este posibil ca acesta să afle de existenţa unui terţ care ar fi în măsură să pretindă aceleaşi drepturi ca şi el, după declanşarea procesului, fie în susţinerile pârâtului, fie din probele administrate în cauză.


Indiferent dacă terţul este chemat în judecată de reclamant sau de pârât acesta dobândeşte calitate de intervenient în interes propriu, iar hotărârea îi va fi opozabilă.

· Cererea prin care se doreşte ca un terţ să fie atras în proces trebuie făcută în condiţiile de formă prevăzute de lege pentru cererea de chemare în judecată iar, în plus, trebuie să ofere date şi cu privire la procesul care deja să află pe rol.

· Întrucât pârâtul este în măsură să cunoască persoanele care pot pretinde aceleaşi drepturi ca şi reclamantul doar după ce i s-a comunicat cererea de chemare în judecată, legea a stabilit ca acesta să depună o asemenea cerere de chemare în judecată a altor persoane o dată cu întâmpinarea sau, când întâmpinarea nu este obligatorie, cel mai târziu prima zi de la înfăţişare.


Pentru reclamant, legea nu a stabilit ca termen limită pentru introducerea acesteia prima zi de înfăţişare întrucât, în primul rând, dacă ar fi cunoscut că există vreo persoană care ar fi reclamat aceleaşi drepturi ca şi el l-ar fi chemat în judecată ca pârât, iar în al doilea rând, el ia cunoştinţă de această împrejurare abia în cursul judecăţii.

· Un efect specific al cererii de intervenţie forţată constă în scoaterea din proces a pârâtului în cazul în care acesta este chemat pentru o datorie bănească şi recunoaşte pretenţiile băneşti formulate împotriva sa. Dacă acesta declară că doreşte să-şi achite datoria faţă de cel care îşi va stabili judecătoreşte dreptul şi va depune suma respectivă, judecata va continua între reclamant şi terţul chemat în judecată.




4. Chemarea în garanţie


Această formă de intervenţie forţată este posibilă ori de câte ori partea care ar putea pierde procesul poate să cheme în garanţie o altă persoană împotriva căreia ar putea să se îndrepte cu o cerere de garanţie sau în despăgubire.


Legea permite ca terţul chemat în garanţie să cheme în judecată, la rândul lui, o altă persoană.


Posibilitatea chemărilor în garanţie este limitată la două, adică prima chemare făcută de unele dintre părţile iniţiale şi a doua cerere făcută de cel astfel chemat în garanţie.


De regulă, cererea de chemare în garanţie, este formulată de către pârât, dar poate fi introdusă şi de către reclamant.

· Chemarea în garanţie presupune existenţa unui proces civil aflat în faza judecăţii în primă instanţă. De asemenea, între cererea principală şi cererea de chemare în garanţie trebuie să existe o legătură de dependenţă astfel încât soluţia ce se va da în cererea principală să poată influenţa soluţia ce se va pronunţa asupra cererii de chemare în garanţie.

· Cererea de chemare în garanţie trebuie să  fie întocmită cu respectarea cerinţelor pentru cererea de chemare în judecată.

· Pârâtul trebuie să formuleze cererea de chemare în garanţie o dată cu întâmpinarea, iar dacă aceasta nu este obligatorie, cel mai târziu la prima zi de înfăţişare. Acesta, privind comunicarea cererii de chemare în judecată, poate aprecia dacă este cazul sau nu să cheme în garanţie un terţ. Reclamantul poate să depună cererea în tot cursul judecăţii la prima instanţă până la închiderea dezbaterilor întrucât acesta poate aprecia asupra necesităţii formulării unei asemenea cererii, urmare susţinerilor pârâtului sau chiar în cursul judecăţii.

· Cererea de chemare în garanţie se judecă o dată cu cererea principală, dar dacă soluţia acesteia din urmă este întârziată din cauza cererii de chemare în garanţie, instanţa poate dispune disjungerea, judecarea lor separată.



5. Arătarea titularului dreptului

Această formă de intervenţie forţată poate fi făcută numai de către pârât şi numai în cazul cererilor prin care se urmăreşte valorificarea unui drept real, în măsura în care între pârât şi terţul arătat ca titular al dreptului real există un raport juridic cu privire la lucrul de formează obiectul cererii.


Legea nu impune, însă, pârâtului obligaţia de a indica pe adevăratul titular al dreptului.

· Această formă de intervenţie forţată se întâlneşte în cazul în care între pârât şi cel arătat de pârât s-a încheiat un contract de locaţiune, un contract de depozit etc.

· Cererea poate fi făcută de pârât o dată cu întâmpinarea sau, dacă aceasta nu este obligatorie, cel mai târziu la prima zi de înfăţişare.

· Cererea va fi comunicată persoanei indicată ca titular al dreptului real împreună cu copiile de pe cererea de chemare în judecată şi înscrisurile depuse la dosar. Această cererea va fi admisă şi reclamantului întrucât scoaterea din proces a pârâtului nu se poate face decât cu încuviinţarea acestuia.

